አጋሩ አስተያየቶችን ይዩ ኢትዮጵያ በአሁኑ ሰዓት በኤርትራ ላይ የተቀናጀ በሰፊው የተደራጀ ወታደራዊ ጥቃት ለማድረስና መጠነ ሰፊ ጦርነት ለመክፈት ዝግጅት እያደረገች ነው ስትል አስመራ ያወጣችውን መግለጫ ኢትዮጵያ አስተባበለች።
June 23, 2016 Leave a comment
የኤርትራን መንግስት አቋም ያብራሩት የፕሬዝደንት ኢሳያስ አፈወርቂ ከፍተኛ አማካሪ አቶ የማነ ገብረአብ የሰብዓዊ መብት መርማሪ ኮሚሽኑ ያወጣው ሪፖርት፤ አንድ ተጨማሪ የአፍሪካ ሀገርን ወደ አለም አቀፉ የወንጀል ፍርድ ቤት ለመውሰድ የሚደረግ ጥረት አካል ነው ብለዋል።
ይሄን አጋጣሚ በመጠቀም በኢትዮጵያ በኤርትራ ላይ ጦርነት ለመክፈት እየተዘጋጀች ነው፤ ነገሩ የሁኔታዎች መገጣጠም ሳይሆን፤ አስቀድሞ የታሰበበት ነው ሲሉ አቶ የማነ ተናግረዋል።
"አሁን እየተነጋገርን ባለንበት ወቅት : ኢትዮጵያ ከፍተኛ ወታደራዊ ጥቃት ልታደርስ በመዘጋጀት ላይ ነች። ሙሉ ጦርነት ለመክፈትም በማሰብ ላይ ነች" ብለዋል አቶ የማነ።
የኢትዮጵያ መንግስት በበኩሉ በኤርትራ በኩል የቀረበው ክስ መሰረት የሌለውና በዓለም አቀፍ የመብት ተቋማት የቀረበ አሳሳቢ ጥሰትን አቅጣጫ ለማስቀየር የታሰበ ነው ብሏል። የኮሚውኒኬሽንስ ጉዳዮች ሚኒስትር አቶ ጌታቸው ረዳ ለዝግጅት ክፍላችን እንዲህ ብለዋል።
"ዝግጅት እያደረግን አይደልም፤ ኤርትራ ለማጥቃት መዘጋጀትም አያስፈልገንም። ምክንያቱም ባለፈው ሳምንት የአስመራው አስተዳድር ላድረገብን ትንኮሳ የተመጠነ መልስ ሰጥተናል። ውጥረቱን ላለማባባስ በማሰብ ወታደሮቻችን ወደነበረው ቦታቸው ተመልሰዋል።"
ኢትዮጵያ በአፍሪካ ህብረት በኩል የሌሎች የአፍሪካ መሪዎች በአለም አቀፉ የወንጀል ፍርድ ቤት ICC እንዳይከሰሱ ስትሰራ ከመቆየቷ ጋር ተያይዞ፤ በኤርትራ ላይ እንዴት የተለየ አቋም ተያዘ በሚል ለቀረበላቸው ጥያቄ መልስ የሰጡት የኢትዮጵያ መንግስት ቃል አቀባይ አቶ ጌታቸው ረዳ።
"የአለም አቀፉ የወንጀል ፍርድ ቤት የአፍሪካ መሪዎች ላይ ማነጣጠሩን የአፍሪካ ህብረት በከፊል ሲቃወም ቆይቷል። ወንጀል ያለተጠያቂነት እንዲታለፍ ግን ደግፎ አያውቅም። መሪዎች ለሚፈጽሟቸው ወንጀሎች ተጠያቂ እንዲሆኑ ይፈልጋል።" ብለዋል።
የኤርትራ ፕሬዝደንት አማካሪ አቶ የማነ ገብረአብ በኤርትራ ላይ ውንጀላ የሚያቀርቡ አካላት በኢትዮጵያ መንግስት የሚፈጸሙ የመብት ጥሰቶችን ወደ ጎን የተው ናቸው ይላሉ።"ኤርትራን ለመወንጀል የሚጉዋጉ ወገኖች በሰብዕና ላይ የሚፈጸም ወንጀል በራሱዋ ህዝብ ላይ የምትፈጽመው እና ጦርነት የምትከፍተው ኢትዮጵያ መሆንዋን ኣይተው እንዳላዩ ርምጃ ሳይወስዱ ኣንደሚቀሩ የሚታወቅ ነው።"